**Arad Fashion Youth transformă Strada Mețianu în podium internațional de modă**

Pe 21 august 2025, începând cu ora 19:00, Strada Mețianu din Arad va fi martora unui spectacol vibrant de stil, culoare și creativitate: Arad Fashion Youth, un eveniment de referință din cadrul Zilelor Aradului 2025. Intrarea este liberă, iar publicul este invitat să descopere tinerii creatori, modelele în plină ascensiune și invitați de marcă din lumea modei internaționale.

Organizat de Asociația Allure Vision Karisa (AVK), în colaborare cu Primăria Municipiului Arad, Centrul Municipal de Cultură Arad, Academia Feminină de Succes Milano Models și designerul Andreea Cormier Wacker, evenimentul aduce în prim-plan excelența, diversitatea și energia noului val în fashion.

**Prezentare pe covor roșu, în inima Aradului**

Prezentările colecțiilor vor avea loc pe covor roșu, chiar în aer liber, pe Strada Mețianu, transformată pentru o seară într-o pasarelă elegantă demnă de marile capitale ale modei. Atmosfera va fi una spectaculoasă, cu lumină, sunet profesionist și o scenografie special creată pentru a pune în valoare creațiile designerilor invitați.

**Creații internaționale și design românesc de top**

Publicul va avea ocazia să admire colecțiile semnate de Rosa Couture, designer de renume internațional, dar și creații realizate de Said Omari, lector apreciat al universităților de design din Dubai, recunoscut pentru abordarea sa contemporană și influențele multiculturale.

Pe podium vor fi prezentate și creațiile designerului Andreea Cormier Wacker, o prezență activă și apreciată în lumea modei internaționale, care susține constant dezvoltarea modei arădene și a tinerelor talente locale.

Vor urca pe podium și colecții semnate de Bridal by Bianca, Ioana Belejan, Wanda, Paul Vulpe, Camelia Ursu Collection, Motto Fashion, Beatrice Fashion, Michelle (Rochii de Închiriat Michelle Arad), precum și creații ale studenților specializării Design Vestimentar din cadrul Universității Aurel Vlaicu din Arad.

Modelele de la AVK Models, RAW Models, Beatrice Fashion și MModels vor defila pe covorul roșu alături de modelele over 30 de ani de la Academia Feminină de Succes Milano Models, într-o demonstrație de eleganță, încredere și diversitate.

**Un eveniment susținut de comunitate**

Evenimentul este sprijinit de parteneri dedicați care contribuie la promovarea culturii și modei la nivel local și internațional: Raw Models, Beatrice Fashion, MModels, Liceul Francisc Neumann, Bunătăți de la Hălmagiu, Sala de Evenimente Helen, Print Shop Arad, Forever, HNY și Sound by Corso.

**Aradul strălucește prin modă, tineri și curaj**

„Arad Fashion Youth” nu este doar o seară de modă – este o celebrare a potențialului creativ, a colaborării internaționale și a noii generații care îndrăznește să viseze și să creeze. Un eveniment care transformă Aradul, pentru o seară, într-o capitală a modei europene.

**Tineri. Modă. Energie. Aradul strălucește!**